החלטה זו ניתנת בהמשך ובזיקה לפרוטוקול ביהמ"ש מיום 31.12.14.
ראשית דבר, אני קובע את התיק לתאריך חדש להוכחות ומשתדל שהתאריך יהיה קרוב ביותר על פי יומני, העמוס מאוד, ליום 22.3.15 שעה 11:00.
לא מצאתי כל הצדקה לפסול את עצמי בתיק זה ואני סבור שאין שום בסיס ענייני ואין כל עילת פסילה בטיעוניו של עו"ד ויסולי, כפי שעלו בפרוטוקול ביהמ"ש מיום 31.12.14.
אין בדעתי להיכנס לכל הדברים שנאמרו על ידו, אשר מוטב היה להם שלא ייאמרו כלל, אתייחס רק לעניין הדחייה של ישיבת ההוכחות מיום 31.12.14.
להלן התייחסותי לטענות הצדדים בעניין הדחייה:
1.ביום 10.12.13 נתקבלה בביהמ"ש מטעם הנתבעת מס' 1 הודעה ובקשה לדחייה מועד הדיון, אשר היה קבוע להוכחות ליום 15.12.13. כך נאמר בבקשה: "ביום 21.3.13 ניתנה החלטה על הגשת תצהירי עדות ראשית מטעם הצדדים, כאשר היה על התובעת להגיש תצהירים תוך 60 יום ממועד החלטה זו. למרות ההחלטה הנ"ל תצהירי התובעת הוגשו באיחור ניכר של 5 חודשים מבלי לבקש אורכה כמתבקש במקרים כאלה. לא זו אף זו, אלא שגם הנתבעת 2 טרם הגישה תצהיר עדות ראשית מטעמה, נכון לכתיבת שורות אלה. במשך התקופה האחרונה שקדה הח"מ על הכנת תצהירי עדות ראשית מטעם העירייה, אולם בשל תקלה נמנע ממנה להשיג מסמכים בגין טיפול שנעשה עבור הנתבעת 1 ע"י משרדי עורכי דין חיצוניים. הנתבעת 1 עובדת בשקידה להשגת כל המסמכים אולם הדבר מצריך זמן נוסף. בד בבד עם הגשת בקשה זו מוגש בזה תצהיר עדות ראשית מטעם הנתבעת 1 אולם יש לציין כי חסרים בו מסמכים חשובים ורלוונטיים להגנתה. הצגת מסמכים אלו בפני ביהמ"ש הנכבד הינה מהותית בחשיבותה". ואכן, בתאריך זה צורף תצהיר בהודעה מטעם הנתבעת 1. התצהיר היה תצהירה של גב' ויקי קדוש, נציגת הנתבעת 1.
2.ביהמ"ש בעקבות בקשה זו ולאור העובדה שתצהיר התובעת אכן הוגש באיחור של כ- 5 חודשים ללא כל בקשה למתן אורכה או הסבר מדוע היה עיכוב בהגשת תצהיר זה, נעתר לבקשה ודחה את מועד הדיון לתאריך אחר.
כמו כן, נכתב בהחלטה במפורש: "אני מאריך את המועד בהגשת תצהירי הנתבעת 1 ב- 60 יום ואת תצהירי הנתבעת 2 יש להגיש 60 יום לאחר מכן".
עוד ציינתי בהחלטה זו כי ביקשתי את תגובת התובעת והנתבעת 2 עד 10.12.13 שעה 12:00, אך זו לא נתקבלה.
המשמעות של החלטה זו היתה שלמעשה הנתבעת 1 מקבלת אפשרות להגיש תצהירים בתוך 60 יום ממועד ההחלטה (למרות שצירפה את תצהירה של גב' קדוש, אשר על פי טענת הנתבעת 1 הוא תצהיר חסר לאור קוצר הזמן ולאור הצורך בהשגתם של מסמכים רבים, כעולה מהבקשה).